Laeveld lodge-bestuurder doodgeskietDie waarnemende bestuurder van die Umbhaba-lodge naby Hazyview in Mpumalanga, Dave Foxon, is gisteraand gedurende ŉ rooftog doodgeskiet. ŉ Polisiewoordvoerder, kol. Leonard Hlathi, sê Foxon (43) en sy vrou, Bianca, is gisteraand omstreeks 20:00 deur twee rowers oorval. Die verdagtes het die egpaar glo vasgebind voor hulle die huis geplunder het. Foxon kon glo daarin slaag om homself los te maak voor hy een van die verdagtes gegryp het. Hy is twee keer in sy gesig en een keer in sy been geskiet. Hy is op die toneel dood. Die polisie soek na die verdagtes. Foxon word oorleef deur sy swanger vrou, Bianca, sowel as ŉ 2-jarige kind en ŉ vyf maande oue baba.